Man vas wat glo diesel uit pyplyn steelArgieffoto ŉ 28-jarige man is in Kendall, Mpumalanga in hegtenis geneem op aanklag van die diefstal van diesel uit ŉ pyplyn. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê dit was ŉ gesamentlike poging van die Valke, Transnet en die SAPD. “ŉ Daling in die druk in die pyplyn het die span bewus gemaak van die probleem. ŉ Intelligensiegedrewe operasie is van stapel gestuur en Airwing is ook ontplooi om te bepaal wat die daling kon veroorsaak.” Sekgotodi het gesê die span het op ŉ nuutgeboude huis van blikplate in ŉ steenkoolwerf, waardeur die pyplyn vloei, afgekom. “ŉ Soektog van die huis het die span se agterdog bevestig. Hulle het toegang bekom tot die huis en die span het op ŉ gat in die pyplyn afgekom waar diesel uit die pyplyn getap is. Dié lekkasie het die daling in die druk van die pyplyn verklaar.” ŉ Veiligheidswag aan diens het beweer hy dra geen kennis van die inhoud in die huis nie, maar kon aan beamptes sê aan wie die huis behoort. “Die eienaar is ŉ uitlander wat die plakkershuis glo huur sonder behoorlike dokumentasie. Hy is in hegtenis geneem toe hy by die toneel opgedaag het.”